Abbeville

Abbeville (prononcu [abvil]) estas mezgranda franca komunumo lokita en la departemento Somme kaj en la regiono Hauts-de-France. Ĝi estas unu el la subprefektejoj de la departemento, kaj estis malnovtempe la centro de la provinco Ponthieu.

 Geografio 
Abbeville troviĝas ĉe la rivero Somme, proksimume 20 kilometrojn oriente de la enfluejo de tiu ĉi en la Manika Markolo. Mezepoke, Abbeville estis la plej malalta loko, kie oni povis trapasi la riveron : proksimume pasis la armeo de la angla reĝo Eduardo la 3-a antaŭ la batalo de Crécy en 1346.

 Historio 
Abbeville aperis je la 9-a jarcento. Ĝi tiam apartenis al la abatejo Sankta Riquier, sed estis pliposte regita de la grafoj de Ponthieu. La urbo fariĝis definitive franca en 1477, per kapto fare de la franca reĝo Ludoviko la 11-a.

En 1514 okazis en Abbeville la edziĝo de Ludoviko la 12-a kun Mary Tudor, la filino de Henriko la 8-a.

Abbeville estis relative grava urbo je la 18-a jarcento, ĉar la reĝa manufakturo Van Robais (unu el la unuaj atentindaj manufakturoj de Francio) alportis vastan riĉecon al la urbo. Voltaire, inter alie, skribis pri tio, sed ankaŭ pri la misaventuro de la kavaliro de La Barre, juna kaj malriĉa landsinjoro kiu estis ekzekutita pro laŭdira malpieco.

La 12an de septembro 1939 en Abbeville dum la brita-franca konferenco okazis perfido de Aliancanoj - ĉefministroj de Britio kaj Francio decidis ne doni helpon al defende batalanta Pollando kaj ne sciigis tion al la pola registaro, kio instigis hezitantan Stalin agresi kontraŭ Pollando la 17-an de septembro.

Pli frue Francio kaj Britio havis subskribitan kun Pollando Traktaton pri la reciproka helpo - kaj post 5 jaroj ... la urbon fine de la Dua Mondmilito liberigis la 3-an de septembro 1944 pola brigado de Stanisław Maczek (pola militisto, armea generalo de Pola Soldataro, komandanto de la 10-a Brigado de Kiras-Kavalerio kreita en Francio).

 Vidindaĵoj 
Abbeville estis vere pentrinda urbo ĝis la komenco de la Dua mondmilito, kiam ĝi estis bombardita kaj preskaŭ tute detruita de la Germanoj dum unu sola nokto. La urbo estas hodiaŭ plejparte modernaspekta, sed kelkaj vidindaĵoj restas, interalie :
 La preĝejo Sankta Vulfran, starigita dum la 15-a, 16-a kaj 17-a jarcentoj. La gotika fasado kaj la du samstilaj turoj estas precipe vidindaj.
 La belfrido, konstruita en 1209, estas unu el la plej malnovaj belfridoj de Francio. Ĝi estas nun parto de la francaj aŭ belgaj belfridoj agnoskitaj de Unesko.
 La kastelo Bagatelle, konstruita en 1752.
 La parko Emonville kaj la biblioteko.

 Ĝemelurboj 
 Burgess Hill (West Sussex)

 Vidu ankaŭ 
 Komunumoj de Somme
 Listo de urboj de Francio
 Abbeville-kulturo
 Abbeville (stacidomo)
 Graflando Ponthieu

 Eksteraj ligiloj 

 Oficiala TTT-ejo

eta|centra|200px|Preĝejo Sankta Vulfran


Kategorio:Urboj de Francio
Kategorio:Komunumoj de Somme